สนามกีฬานครการศึกษา

สนามกีฬานครการศึกษา (อาหรับ: إِسْتَاد المدينة التعليمية, อักษรโรมัน: ʾIstād al-Madīna at-Taʿlīmiyya) เป็นสนามกีฬาฟุตบอลที่ตั้งอยู่ที่เมืองอัรร็อยยาน ประเทศกาตาร์ ถูกสร้างขึ้นเพื่อใช้เป็นสนามแข่งขันในฟุตบอลโลก 2022 ซึ่งกาตาร์เป็นเจ้าภาพ สนามกีฬาตั้งอยู่ท่ามกลางวิทยาเขตของมหาวิทยาลัยหลายแห่งภายในนครการศึกษาของมูลนิธิกาตาร์ วันที่ 3 กันยายน ค.ศ. 2020 สนามกีฬาถูกใช้จัดการแข่งขันฟุตบอลอย่างเป็นทางการครั้งแรกในการแข่งขันกาตาร์สตาส์ลีก ฤดูกาล 2020–21 และภายหลังจากที่การแข่งขันฟุตบอลโลกสิ้นสุดลง สนามกีฬามีแผนจะลดขนาดความจุเหลือเพียง 25,000 ที่นั่งเพื่อใช้สำหรับจัดการแข่งขันกีฬามหาวิทยาลัย ตัวสนามตั้งอยู่ห่างจากโดฮา เมืองหลวงของกาตาร์ ไปทางทิศตะวันตกเฉียงเหนือ 7 กิโลเมตร อ้างอิง